Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 186

1. A mester szakmai területének leírása A hegesztőmester a leggyakrabban alkalmazott hegesztő eljárások közül (MMA—111; MIG/MAG—131—135— 136—137; TIG—141; oxi-acetilén gázhegesztés — 311) legalább egyben képzett kézi hegesztő, aki az EN 729 szabvány szerinti felkészültséggel rendelkezik. A hegesztőmester az ipari üzemekben általában hegesztési művezetői vagy hegesztési felelős beosztású. A hegesztőmester szakmájának gyakorlása során önállóan az alábbi munkatevékenységeket végezheti: Különböző ipari tevékenységet folytató gazdálkodó szervezetek egységeiben önálló hegesztési feladatokat lát el a tőle elvárható legmagasabb színvonalon. Képes felügyelni és irányítani hegesztők munkáját, valamint segíteni tudja a hegesztési felelős munkáját a termelésben. A hegesztőmester tájékozott a hegesztett termékek gyártásával összefüggő eljárásokban, beleértve bizonyos szintű jártasságot a szemrevételezéses és folyadékbehatolásos vizsgálatokban.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes